Brandfolk måtte fredag aften rykke ud til en brand ved Seritronic på Juelstrupparken i Støvring. Her var der opstået brand i et produktionslokale, og flammerne havde fået fat i tagkonstruktionen. Det besværliggjorde slukningsarbejdet, fortæller indsatsleder Allan Frisk. - Vi fik relativt hurtigt dæmpet branden inde i lokalerne, men problemet var, at branden var gået i tagkontruktionen. Taget var af stålplader, og det gør det altid mere træls, siger indsatslederen. Der blev tilkaldt assistance fra beredskabet i Arden, Hobro og Aalborg, som bidrog med lift, stige og røgdykkere. - Vi satte massivt ind til at begyndte med for hurtigt at få styr på branden, siger Allan Frisk. Ansatte og ejere ved Seritronic hjalp desuden med at fortælle, hvilke ting i hallen, der var særligt vigtige at få reddet ud. - I samarbejde med dem havde vi held med at redde det, der havde størst værdi, siger indsatslederen. Det tog tre timer for brandfolkene at få bugt med flammerne, og produktionshallen stod tilbage med relativt store brandskader. - Det gik heldigvis ikke så galt, som vi havde frygtet, siger Allan Frisk. Det er endnu uvist, hvorfor der gik ild i produktionslokalet. Det fortæller Henrik Beck, der er vagtchef ved Nordjyllands Politi. - Der skal afholdes brandstedundersøgelse mandag, siger vagtchefen. Der var ingen personer på stedet, da branden opstod.

Opsummering:
Der udbrød brand i et produktionslokale ved Seritronic i Støvring fredag aften.